Eldoradopark-skietery: Derde polisiebeampte vasNathaniel Julies. (Foto: Twitter) Die onafhanklike polisieondersoekdirektoraat (Opod) het Dinsdagmiddag ŉ derde polisiebeampte in hegtenis geneem in verband met die dood van die 16-jarige Nathaniel Julies van Eldoradopark. Die beampte is ŉ speurder verbonde aan die plaaslike polisiestasie. Volgens Ndileka Cola, woordvoerder van Opod, staan die beampte tereg op aanklagtes van dwarsboming van die gereg en die besit van verbode ammunisie. Hy sal na verwagting Donderdag in die Protea-landdroshof in Soweto verskyn. Twee polisiebeamptes, verbonde aan die plaaslike polisie se misdaadvoorkomingseenheid, is reeds Vrydag in hegtenis geneem in verband met Nathaniel se moord. Hulle het Maandagoggend in die hof verskyn. Maroela Media het vroeër berig die skietgeveg tussen die bendelede en polisie het ontstaan ná die polisie ŉ wenk ontvang het oor gesteelde motoronderdele in die omgewing. Nathaniel het na bewering in die kruisvuur tussen die polisie- en bendelede beland. Nathaniel is gebore met Down se sindroom. Mo Senne, woordvoerder van Not In My Name International (Nimni), het gister gesê Nathaniel se dood is “ŉ regstreekse gevolg van gewapende mans in blou wat nie voldoende opleiding ontvang het nie”. Volgens berigte voer die familie aan die seun is dood toe hy nie op versoeke van die polisie gereageer het nie. Hy kon egter nie daarop ag slaan nie weens die sindroom. Die gemeenskap het verlede week geregtigheid geëis vir Nathaniel se dood. Dit het tot betogings in die gebied gelei en polisiebeamptes moes rubberkoeëls gebruik om die ontstoke skare uiteen te jaag. Die ondersoek duur voort, het Cola Dinsdag gesê.